《寄何宣仲》
宋代·王洋

同年进士同坛僧，暂联戢戢如浮萍。
一从仕版祗事役，往往牢落如胆星。
假能作意笃恩好，言语不过时芳馨。
死一贵贱两乖角，黄钟可扣非柔莛。
吾见何子取路别，秋霜皦日看鸿冥。
一言意合即定人，咄嗟洞见无留停。
慈亲八十发黄素，稚子三岁眸青荧。
此翁贫苦不敢叹，意欲欢笑娱新庭。
往年我官南武郡，士有林子家伶俜。
一儿得官走上国，投铨中品书安宁。
忽去病死不得返，我亦愤泣伤飘零。
徐言中表有贤丈，已收旅骨依林垌。
是年我归再通讯，冬日已照尧阶蓂。
书中报我方急扰，我意官下非常经。
翻阳胡子遽客死，此翁立为营辎軿。
我时方卧生欢息，不觉洒泪沾床屏。
恩宜先施士固有，德不期报人谁听。
贫犹务德幸今见，列不背义闻前铭。
又思此翁乃常履，盛誉未足滋芳名。
有如此翁空试用，慕附始见真膻腥。
一官未骼念张里，九鼎自合尊朝廷。
行看声欬立事业，下邦震动如雷霆。
淮田野人分屏置，双鬓不复当年青。
乾愁道路阻会面，恨酒不醉嗟长醒。
短书一纸说情状，安得模写无馀形。
何如未决待清暑，尚期一醉同壶瓶。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。